Højesteret stadfæstede landsrettens dom om videregivelse af fortrolige oplysninger, samt misbrug af stilling til at krænke privates eller det offentliges ret
Ret: Højesteret (3. instans)
Faggruppe: Straffesag — Almindelig domsmandssag
Sagsemner: Forbrydelser i offentlig tjeneste;
Strafferetlige sanktioner og andre foranstaltninger;

/

Tidligere ansat i kommune videregav uberettiget fortrolige oplysninger

Sag 94/2021

Dom afsagt den 13. januar 2022

Anklagemyndigheden
mod
T

Det var ikke berettiget, at en tidligere kommunalt ansat havde videregivet
særdeles følsomme personoplysninger om 89 borgere til journalist  

T var ansat i en kommunes Afdeling, hvor hun havde adgang til borgeres sager om
bl.a. førtidspension. T tog sagsakter med fortrolige oplysninger om 89 borgere med
sig hjem og videregav disse til en journalist, fordi hun ønskede at gøre opmærksom
på, at kommunens sagsbehandling på rehabiliteringsområdet efter hendes opfattelse
var ulovlig eller kritisabel. De oplysninger, T videregav til journalisten, vedrørte
bl.a. borgernes diagnoser samt psykiske og sociale forhold.

Højesteret udtalte bl.a., at T’s ønske om at få afdækket kommunens sagsbehandling
på rehabiliteringsområdet ikke berettigede til den krænkelse, som hendes
videregivelse af de særdeles følsomme personoplysninger om 89 borgere indebar.
Videregivelsen var derfor strafbar. Højesteret lagde bl.a. vægt på, at ønsket om at få
afdækket sagsbehandlingen hos kommunen kunne være opfyldt på en anden måde
end ved som sket at videregive særdeles følsomme, personhenførbare oplysninger til
journalisten. Den nye lov om beskyttelse af whistleblowere kunne heller ikke føre til
straffrihed.

Højesteret udtalte desuden, at det var strafbart, at T havde opbevaret sagsakterne
med personhenførbare oplysninger om 89 borgere på sin bopæl i en længere periode,
uden at dette tjente et sagsbehandlingsformål.

Landsretten var kommet til samme resultat.

Højesteret fastslog, at der ikke var grundlag for at nedsætte straffen, som af by- og
landsretten var fastsat til 10 dagbøder á 500 kr.   



/